**Kako dobro prezentirati zadanu temu?**

**NE STAVLJAJTE PUNO TEKSTA NA SLAJDOVE**

**KORISTITE “SANS SERIF” FONTOVE**

**KORISTITE STOCK FOTOGRAFIJE**

**IZBJEGAVAJTE ANIMACIJE I ZAIGRANE PRIJELAZE**

**JEDNA MISAO PO JEDNOM SLAJDU**

**PIŠITE ŠTO JASNIJE I ŠTO KRAĆE**

**NAPIŠITE SCENARIJ**

**POSTAVLJAJTE PITANJA**

**PRONAĐITE “PAR OČIJU” U PUBLICI**

Svaki se učenik prije ili kasnije susretne sa svojom najgorom noćnom morom - držanjem prezentacije pred više ljudi, kolega i profesora. Ako se prisjetite svojih prvih prezentacija, možda ćete se složiti s poznatom izrekom kako je strah od javnog nastupa veći od straha od smrti.

Hoće li vam se publika smijati? Hoće li im biti dosadno? Hoćete li reći nešto pogrešno i “ispasti glupi”? Sve su to pitanja koja nam se vrte kroz glavu kad stojimo ispred projektorskog platna i lagano gnječimo ruke od stresa. No, javni nastup i prezentacije su vještine koje se mogu naučiti, a mi vam u nastavku donosimo nekoliko **trikova koji će vam olakšati sljedeći izlazak pred kolege**.

**Ključ dobre prezentacije je u dobroj pripremi.** Kad sljedeći put otvorite “PowerPoint” i krenete pripremati prezentaciju, imajte na umu sljedeće:

**Ne stavljajte puno teksta na slajdove**. Želite li da publika čita vašu prezentaciju ili je ipak bitnije da vas sluša? Neki komunikacijski stručnjaci kažu kako je sve iznad šest riječi na jednom “slideu” previše! Koliko ste ono paragrafa i teksta imali u svojoj zadnjoj prezentaciji? I što se na kraju dogodilo? Svrha prezentacije je istaknuti takozvane “talking points” odnosno kratke izvatke iz teme o kojoj pričate. Ništa više od toga.

**Koristite “Sans Serif” fontove** poput **Helvetice, Calibri, Ariala** i sličnih fontova. Ukrasne fontove ili “zabavne” poput **Comic Sans**a i inih ostavite za neke druge prigode.

**Tamni tekst na bijeloj pozadini** je najbolja kombinacija. Oči gledatelja manje će se umarati i bit će koncentriraniji na ono što im pričate.

**Koristite stock fotografije**. Umjesto malih, mutnih fotografija koje ste pronašli na internetu, radije potražite kvalitetne ilustracije visoke rezolucije. Internet je pun stock servisa na kojemu možete besplatno tragati za kvalitetnim fotografijama i ilustracijama.

**Izbjegavajte animacije i zaigrane prijelaze**. Sve što odvlači pažnju sa sadržaja na formu nije dobro za prezentaciju. Razni efekti stapanja i pretapanja nisu toliko privlačni i zabavni koliko vam se činilo kad ste pripremali prezentaciju.

Osim navedenih tehničkih detalja kojima će poboljšati svoju prezentaciju, razmišljajte i o sljedećem:

**Jedna misao po jednom slajdu**. Vašoj će publici biti lakše pratiti, a vama lakše prezentirati, ako na jednom slajdu imate samo jednu informaciju, odnosno jednu misao oko koje gradite svoju priču. Otkrijete li previše u jednom slajdu, publika će čitati i birati ono što je njima zanimljivo, a vas neće niti čuti.

**Pišite što jasnije i što kraće.** Ovo je trenutak kad trebate razmišljati kao novinari i urednici. Kako zaokupirati pažnju čitatelja? Dobrim naslovom! Neka vam svaka informacija bude prezentirana u formi naslova.

**Napišite scenarij. Nemojte učiti napamet ono što ćete govoriti.** Na taj ćete način sami sebe ograničiti na formu koju ste zadali u tišini svojeg doma, a koja nužno ne funkcionira u predavaonici. Radije napišite scenarij u kojem ćete navesti sve važno što želite ispričati, pročitajte ga nekoliko puta i zapamtite glavne smjernice.

**Postavljajte pitanja.** Nema veze što vi držite prezentaciju i što ste vi u poziciji predavača, postavljajte pitanja svojoj publici jer ćete ih tako animirati i preusmjeriti njihovu pažnju na poruku koju prenosite.

**Pronađite “par očiju” u publici.** Ovo je jedan od najstarijih i najboljih trikova. Što više ljudi, to je veća disperzija vaše koncentracije. Odaberite jednu osobu iz publike i zamislite kako se obraćate isključivo njoj.